自诲
唐·白居易

乐天乐天，来与汝言。汝宜拳拳，终身行焉。物有万类，锢人如锁。事有万感，爇人如火。万类遰来，锁汝形骸。使汝未老，形枯如柴。万感遰至，火汝心怀。使汝未死，心化为灰。乐天乐天，可不大哀。汝胡不惩往而念来，人生百岁七十稀，设使与汝七十期。汝今年已四十四，却后二十六年能几时。汝不思二十五六年来事，疾速倏忽如一寐。往日来日皆瞥然，胡为自苦于其间。乐天乐天，可不大哀。而今而后，汝宜饥而食，渴而饮。昼而兴，夜而寝。无浪喜，无妄忧。病则卧，死则休。此中是汝家，此中是汝乡。汝何舍此而去，自取其遑遑。遑遑兮欲安往哉，乐天乐天归去来。